ddrg/super_eurlex huggingface dataset:
Virallinen lehti nro C 034 , 02/02/1998 s. 0169



B4-0076 ja 0097/98 Päätöslauselma Euroopan unionin erityisedustajan nimittämisestä Tiibetiin Euroopan parlamentti, joka - ottaa huomioon Kiinan kansantasavaltaa ja Tiibetiä koskevat aikaisemmat päätöslauselmansa, A. korostaa pyytäneensä useaan otteeseen neuvostoa ja komissiota laatimaan Kiinaa ja erityisesti Tiibetin tilannetta koskevan yhteisen ulkopolitiikan, B. toistaa olevansa huolestunut Panchen Lama Gedhun Choeky Nyiman ja hänen perheensä kohtalosta, C. ottaa huomioon Euroopan unionin ensimmäisen hankkeen Tiibetissä eli Panam-hankkeen aiheuttaman polemiikin, koska hanke ei salli kansalaisjärjestöjen pääsyä alueelle, D. panee tyytyväisenä merkille vuoden 1996 Saharov-palkinnon saaneen kiinalaisen toisinajattelijan Wei Jingshengin vapauttamisen; 1. Pyytää neuvostoa ja komissiota nimittämään Tiibetiin EU:n erityisedustajan, jonka tehtävänä on ryhtyä kaikkiin mahdollisiin toimiin unionin esittämien, Tiibetin kansalais- ja poliittisia oikeuksia koskevien pyyntöjen osalta ja seurata tilanteen kehittymistä; 2. Pyytää neuvostoa ja komissiota toteuttamaan tarvittavat toimet, jotta saataisiin kaikki mahdolliset tiedot Panchen Lama Gedhun Choeky Nyiman ja hänen perheensä kohtalosta, ja tekemään kaikkensa, jotta voitaisiin toteuttaa parlamentin toistuvasti esittämä pyyntö tiibetiläisen Nawang Chophelin sekä Wang Danin ja Hadan vapauttamisesta; 3. On tyytyväinen Kiinan viranomaisten päätökseen aloittaa uudelleen keskustelu ihmisoikeuksista Euroopan unionin kanssa ja ilmoitukseen siitä, että Kiinan kansantasavalta on halukas allekirjoittamaan kansalaisoikeuksia ja poliittisia oikeuksia koskevan kansainvälisen yleissopimuksen; 4. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Kiinan kansantasavallan hallitukselle sekä maanpaossa olevalle Tiibetin hallitukselle.
Virallinen lehti nro C 034 , 02/02/1998 s. 0168



B4-0080 ja 0102/98 Päätöslauselma Karla Faye Tuckerin kuolemantuomiosta Yhdysvalloissa Euroopan parlamentti, joka - ottaa huomioon Yhdistyneiden kansakuntien ihmisoikeustoimikunnan 3. huhtikuuta 1997 antaman päätöslauselman, jossa pyydetään muun muassa teloitusten täytäntöönpanon lykkäystä niiden poistamista odotettaessa, A. ottaa huomioon, että joulukuussa 1997 Yhdysvaltojen korkein oikeus vahvisti Texasissa vangittuna olleen Karla Faye Tuckerin kuolemantuomion ja että alueellisen tuomioistuimen tuomari vahvisti teloituspäiväksi 3. helmikuuta 1998, B. ottaa huomioon, että Yhdysvalloissa on tällä hetkellä kuolemaan tuomittuna 48 naista, että siitä lähtien, kun kuolemanrangaistus otettiin uudelleen käyttöön vuonna 1976, vain yksi nainen on teloitettu ja että viimeisin naisen teloitus Texasissa oli vuonna 1863, C. ottaa huomioon, että Yhdysvalloissa kuolemaan tuomituista 58 henkilöstä, jotka rikoshetkellä olivat alaikäisiä, 43 prosenttia on vangittuna Texasissa ja että Yhdysvalloissa vuodesta 1976 täytäntöönpannuista yhdeksästä alaikäisen henkilön teloituksesta viisi tapahtui Texasissa, D. ottaa huomioon, että Yhdysvalloissa vuonna 1997 täytäntöönpannuista 74 teloituksesta Texasissa suoritettiin 37 ja että vuoden 1998 toukokuun loppuun asti vahvistetuista 30 teloituksesta 14 tullaan suorittamaan Texasissa ja loput seitsemässä muussa osavaltiossa, E. katsoo, että Karla Tuckerin teloituksen lykkääminen ja rangaistuksen muuntaminen riippuu tällä hetkellä Texasin kuvernööristä George Bush Jr:sta, jonka on tehtävä päätös armahduslautakunnan suosituksen mukaisesti; 1. Esittää virallisen pyynnön Texasin kuvernöörille ja muille osavaltion toimivaltaisille viranomaisille, jotta Karla Faye Tuckerin teloitusta lykättäisiin ja rangaistus muunnettaisiin; 2. Pyytää niiden osavaltioiden toimielimiä, lainsäädäntöelimiä ja kuvernöörejä, joissa kuolemanrangaistus on voimassa, lykkäämään teloituksia; 3. Pyytää Yhdysvaltojen liittohallitusta peruuttamaan varauman, jonka se on ratifiointikirjassaan tehnyt kansalaisoikeuksia ja poliittisia oikeuksia koskevan yleissopimuksen kohtaan, jossa kielletään alaikäisten teloittaminen; 4. Pyytää neuvostoa ja komissiota tekemään kaikkensa, jotta Texasin kuvernööri muuntaisi rangaistuksen tai lykkäisi sen täytäntöönpanoa; 5. Kehottaa puhemiestään välittämään tämän päätöslauselman neuvostolle, komissiolle, Yhdysvaltojen liittohallitukselle ja Texasin kuvernöörille.
Virallinen lehti nro C 371 , 08/12/1997 s. 0214



B4-0950/97 Päätöslauselma Italian kansalaisen Silvia Baraldinin vangittuna pitämisestä Yhdysvalloissa Euroopan parlamentti, joka - ottaa huomioon 17. marraskuuta 1994 Italian kansalaisen Silvia Baraldinin vangittuna pitämisestä Yhdysvalloissa ((EYVL C 341, 5.12.1994, s. 173)) ja 15. helmikuuta 1996 Silvia Baraldinin vangitsemisesta Amerikan yhdysvalloissa ((EYVL C 65, 4.3.1996, s. 164)) antamansa päätöslauselmat, A. on huolestunut sekä siitä, että Yhdysvaltojen viranomaiset ovat jättäneet vastaamatta vangitun tekemään valitukseen, että Danburyn (Connecticut) ehdonalaislautakunnan kielteisestä vastauksesta valitukseen, B. on huolestunut Silvia Baraldinin psykofyysisen terveydentilan heikkenemisestä 14 vankilavuoden jälkeen; Baraldini tuomittiin 43 vuodeksi väitetyistä terrorismirikoksista, joihin ei kuitenkaan sisältynyt henkilökohtainen osallistuminen mihinkään veritekoihin, C. katsoo, että edellisen päätöslauselmansa yksimielisen hyväksymisen jälkeen unionissa on voimistunut suuren yleisön solidaarisuusliike, joka pyytää Silvia Baraldinin siirtämistä italialaiseen vankilaan Strasbourgin yleissopimuksen mukaisesti, jonka sekä Yhdysvallat että Italian tasavalta ovat allekirjoittaneet ja ratifioineet; 1. Pyytää Amerikan yhdysvaltojen presidentti Bill Clintonia, Yhdysvaltojen oikeusministeri Janet Renoa ja ulkoministeri Madeleine Albrightia ottamaan huomioon riskin Euroopan suuren yleisön kasvavasta ymmärryksen puutteesta Yhdysvaltojen hallituksen suuntaviivoja kohtaan ja määräämään tämän vuoksi Silvia Baraldinin siirtämisestä välittömästi italialaiseen vankilaan; 2. Odottaessaan Yhdysvaltojen hallituksen uutta päätöstä asiasta kiinnittää huomiota siihen, että Italian ja Yhdysvaltojen hallitusten on turvauduttava Euroopan neuvoston rikosoikeudellisten asiain komitean sovittelevaan välitysmenettelyyn Strasbourgin yleissopimuksen 23 artiklan mukaisesti; 3. Korostaa, että Strasbourgin yleissopimuksen 5 artiklassa määrätään lyhyistä määräajoista vangittujen siirtämistä koskevien pyyntöjen osalta; 4. Kehottaa puhemiestään välittämään tämän päätöslauselman neuvostolle, komissiolle, Italian hallitukselle, Yhdysvaltojen presidentti Bill Clintonille sekä Yhdysvaltojen oikeusministerille ja ulkoministerille.
Virallinen lehti nro C 304 , 06/10/1997 s. 0117



B4-0726, 0805, 0806, 0810 ja 0811/97 Päätöslauselma Algerian poliittisesta tilanteesta Euroopan parlamentti, joka A. on kauhistunut Algerian väkivaltaisuuksien lisääntymisestä, jotka ovat aiheuttaneet tuhansia kuolonuhreja vuodesta 1992 lähtien ja useita satoja viime kuukausina, B. toteaa, että terroristit jatkavat julmia väkivaltaisuuksiaan keskeytyksettä, vaikka viime kesäkuun 5. päivänä pidetyissä vaaleissa, joihin osallistuivat maan demokraattiset poliittiset voimat, valittu kansalliskokous on aloittanut toimintansa, C. korostaa tarvetta löytää poliittinen ratkaisu, jotta maata useita vuosia riivannut väkivalta saataisiin loppumaan, D. korostaa, että terroristijärjestöjen viime kuukausien raakalaismainen väkivaltaisuus on sokeaa ja iskee yhtä lailla yhteiskunnan haavoittuvimpiin kerroksiin kuten lapsiin, naisiin ja vanhuksiin; kehottaa Algerian hallitusta ihmisoikeuksia ja perusvapauksia kunnioittaen rankaisemaan näitä terroristiryhmiä ankarasti, jotta väestön turvallisuus voitaisiin taata, E. katsoo, että useiden vaalien tuloksiin perustuen Algerian viranomaisilla on tällä hetkellä käytössään sellaiset poliittiset ja institutionaaliset keinot, joilla heidän tulisi olla mahdollista päästä pois väkivallan kierteestä käyttäen apunaan poliittista vuoropuhelua ja tukeutumalla kaikkiin poliittisiin voimiin, jotka pidättäytyvät väkivallan käytöstä, F. katsoo, että vaikka suoraa tilanteeseen puuttumista vältetään, Euroopan unioni ei voi jättää huomiotta tapahtumia, joissa rikotaan ihmisoikeuksia, eikä Maghreb-maiden ja koko Afrikan, erityisesti Algerian tapahtumia hetkellä, jona on ehdottomasti vältettävä uhka, että alueen maiden tilanne muuttuu epävakaisemmaksi; Euroopan parlamentti, joka 1. Tuomitsee jyrkästi terroristien Algerian siviiliväestöä vastaan tekemät hyökkäykset ja ilmaisee myötätuntonsa Algerian kansaa kohtaan; 2. Pyytää kaikkia Algerian poliittisia ja uskonnollisia tahoja, joilla vain on jonkinlaista vaikutusvaltaa joukkomurhien tekijöihin, tekemään kaikkensa, jotta Algerian väkivaltaisuudet loppuisivat; 3. Kehottaa Algerian hallitusta tehostamaan vuoropuhelua kaikkien niiden Algerian poliittisten voimien ja demokraattisten tahojen kanssa, jotka pidättäytyvät väkivallasta, jotta maa nousisi toivottomasta tilanteestaan ja jotta oikeusvaltio ja ihmisoikeuksien kunnioitus, mukaan lukien lehdistön vapaus ja oikeus osoittaa mieltä, voitaisiin palauttaa; 4. Pyytää perustamaan tilapäisen valtuuskunnan, jotta sekä Strasbourgissa että Algerissa voitaisiin viipymättä aloittaa vuoropuhelu Algerian uuden parlamentin kanssa Algerian nykyisestä kriittisestä tilanteesta; 5. Pyytää, etteivät Euroopan unionin jäsenvaltiot palauta takaisin kotimaahan alueellaan oleskelevia Algerian kansalaisia, joiden turvallisuus vaarantuisi, jos heidän olisi pakko palata Algeriaan; 6. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille sekä Algerian hallitukselle ja kansalliskokoukselle.
Virallinen lehti nro C 167 , 02/06/1997 s. 0157



B4-0418/97 Päätöslauselma Pohjois-Korean nälänhädästä Euroopan parlamentti, joka A. ottaa huomioon Pohjois-Korean vakavasti kärjistyvän elintarvikepulan, joka tehdyn selvityksen mukaan on vaatinut yli 100 000 kuolonuhria vuodesta 1995 alkaen, B. on vakavasti huolestunut siitä, että itse Pohjois-Korean hallitus puhuu jo 134:sta nälkään kuolleesta lapsesta, C. ottaa huomioon tuhoisat tulvat, joita Pohjois-Koreassa on ollut viimeisen kahden vuoden aikana ja jotka ovat tuhonneet suuren osan sadoista, D. ottaa huomioon kansainvälisten järjestöjen, kuten Yhdistyneiden kansakuntien elintarvikeohjelman ja Punaisen Ristin ja Punaisen puolikuun kansainvälisten liittojen vetoavat varoitukset siitä, että maan elintarvikevarastot ovat lähes ehtyneet ja ihmiset syövät jo jopa ruohoa ja puunkuorta, E. ottaa huomioon kiireellisen vetoomuksen, jossa Yhdistyneet kansakunnat kääntyivät jäsenvaltioidensa puoleen saadakseen rahoituksellista ja käytännöllistä tukea elintarvikeavun järjestämisessä sekä Pohjois-Korean väestölle suuntautuvien muiden avustusten toimittamisessa, joiden kokonaisarvo on noin 126 miljoonaa Yhdysvaltain dollaria, F. ottaa huomioon YK:n elintarvike- ja maatalousjärjestön (FAO) vetoomuksen, jossa on kehotettu laatimaan 14,3 miljoonan Yhdysvaltain dollarin avustusohjelma ja siten viljelemään Pohjois-Koreassa enemmän viljaa, riisiä ja vihanneksia, G. ottaa huomioon, että tästä Euroopan unionin rahoituksellisesta avusta Pohjois- Korean ydinohjelmalle hyötyy ainoastaan amerikkalainen teollisuus, joka vastaa yhdessä eteläkorealaisten yritysten kanssa molempien tavallisten vesireaktorien rakentamisesta; Euroopan parlamentti, joka 1. Painottaa, että Pohjois-Korean hallitus on itse vastuussa talouselämänsä avaamiseksi tarvittaviin toimiin ryhtymisestä ja sen sallimisesta, että maan kansalaiset pääsevät osallistumaan kauppaan ja kehitykseen; 2. Vaatii komissiota ja neuvostoa toteuttamaan viipymättä kaikki tarvittavat toimenpiteet tukeakseen Yhdistyneitä kansakuntia Pohjois-Korean nälänhädän hallitsemisessa; 3. Arvostelee USA:n ja Etelä-Korean kantaa, jonka mukaan suurien elintarvikeapujen toimitus kytketään rauhanneuvottelujen ehtoon; 4. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille, USA:lle, Japanille sekä Pohjois- ja Etelä-Korealle.
Virallinen lehti nro C 085 , 17/03/1997 s. 0147



B4-0057 ja 0118/97 Päätöslauselma ihmisoikeusloukkauksista Tsadissa Euroopan parlamentti, joka A. panee huolestuneena merkille ihmisoikeusloukkausten jatkumisen Tsadissa, jossa ase- ja poliisivoimat toteuttavat järjestelmällisesti laittomasti sellaisten kansalaisten teloituksia, joiden epäillään kuuluvan oppositioryhmiin tai jotka katsotaan rikollisiksi, B. on tyrmistynyt sen johdosta, että raiskaus on myös tavanomainen uhrien rankaisu- ja pelottelukeino, ja sen johdosta, että arkipäiväiseksi muodostunut kidutus, jonka tietyt perinteiset ja erityisen julmat muodot, kuten «arbatachar», katsotaan järjestystä pitävien taholta aivan tavanomaiseksi toiminnaksi, C. on tyrmistynyt «erityisjoukoille» sähkeellä lähetetyistä ohjeista, jossa laillistetaan todella keinotekoinen väkivalta määräämällä itse teosta havaittujen varkaiden fyysisestä eliminoinnista, D. katsoo, että tietyt jäsenvaltiot ovat antaneet poliittista, rahoituksellista ja ennen kaikkea sotilaallista tukea Tsadin hallitukselle ottamatta huomioon ihmisoikeusloukkausten seurauksia niiden uhreille, E. muistuttaa maassa meneillään olevista vaaleista ja siitä, että Tsad on allekirjoittanut Lomén sopimuksen, jossa edellytetään ihmisoikeuksien täysimääräistä kunnioittamista; Euroopan parlamentti, joka 1. Tuomitsee kaikenlaisen väkivallan, jota Tsadissa nykyään ilmenee, kuten teloitukset, perusteettomat pidätykset, kidutuksen ja raiskaukset; 2. Pyytää kaikkien poliittisten vankien, journalistien ja ihmisoikeuksien puolustajien välitöntä vapauttamista ilman ehtoja; 3. Pyytää Tsadin viranomaisia peruuttamaan välittömästi «erityisjoukoille» annetut ohjeet sekä puolustamaan oikeusvaltiota ja ihmisen kunnioitukseen perustuvaa oikeuskäsitystä; 4. Korostaa, että on välttämätöntä lopettaa ihmisoikeusloukkaukset, saattaa niistä vastuussa olevat oikeuden eteen sekä järjestellä oikeusjärjestelmä ja järjestysvalta uudelleen; pyytää neuvostoa ja komissiota tukemaan uudistuksia Tsadia koskevan alustavan ohjelman prioriteettina; 5. Kehottaa neuvostoa, komissiota ja jäsenvaltioita omaksumaan vastuunsa Tsadin tilanteen osalta, sitomaan yhteistyönsä siihen, että viranomaiset kunnioittavat ihmisoikeuksia, ja valvomaan erityisesti sitä, että sotilaallista tukea ei käytetä ihmisoikeusloukkausten toteuttamiseen; 6. Arvioi, että Tsadin asemaa Lomén sopimuksessa määrätyn tuen saajana on muutettava sillä perusteella, miten maan seuraavat viranomaiset onnistuvat kehittämään ihmisoikeuksien kunnioittamista; 7. Kehottaa puhemiestään välittämään tämän päätöslauselman neuvostolle, komissiolle ja Tsadin hallitukselle, AKT-EU-yhteiskokouksen yhteispuheenjohtajille, Yhdistyneiden kansakuntien ihmisoikeuskomissiolle komissiolle ja OAU:lle.
Virallinen lehti nro C 115 , 14/04/1997 s. 0169



B4-0198, 0219, 0224, 0233, 0248 ja 0264/97 Päätöslauslema Israelin uusien siirtokuntien perustamispolitiikasta ja Lähi- Idän rauhanprosessista Euroopan parlamentti, joka - ottaa huomioon aiemmat Lähi-Idän tilanteesta antamansa päätöslauselmat ja erityisesti 14. marraskuuta 1996 Lähi-Idän rauhanprosessista antamansa päätöslauselman ((EYVL C 326, 2.12.1996, s. 255)), - ottaa huomioon neuvoston puheenjohtajan 1. lokakuuta 1996 ja 27. helmikuuta 1997 antamat julkilausumat, - ottaa huomioon Yhdistyneiden kansakuntien turvallisuusneuvoston antamat päätöslauselmat nro 242 ja 338, A. on huolestunut Israelin hallituksen päätöksestä rakentaa uusi juutalaisten asuinalue Itä-Jerusalemin arabialaiseen osaan, Jabal Abu Ghneimiin, sekä Israelin asuntoministerin ilmoituksesta, joka koski hänen suunnitelmaansa myydä vuonna 1997 maapalstoja Länsirannan ja Gazan alueen uusia juutalaissiirtokuntia varten, B. katsoo, että tämä päätös on YK:n päätöslauselman nro 242 vastainen, C. katsoo, että tämä päätös on osa Israelin uutta siirtokuntien perustamispolitiikkaa miehitetyillä Gazan ja Jordanvirran Länsirannan alueilla, D. muistuttaa, että Jerusalemin lopullisesta asemasta olisi keskusteltava Israelin ja palestiinalaisten välisten neuvottelujen kolmannen vaiheen aikana ja että tässä mielessä on välttämätöntä, että kaikki osapuolet pidättäytyvät toimista, joilla ne pyrkivät muuttamaan asemiaan Itä-Jerusalemissa; 1. Pahoittelee Israelin hallituksen tekemää päätöstä hyväksyä Har/Homa Ghneimin alueen rakennussuunnitelmat, koska tällaisilla toimilla on väistämättä kielteinen vaikutus rauhanneuvotteluihin, ja vaatii Har/Homa -hankkeen välitöntä keskeyttämistä; 2. Vaatii Israelia ja palestiinalaisviranomaisia noudattamaan tiukasti molempien hyväksymiä periaatteita ja sopimuksia, jotta neuvottelut pysyvästä asemasta voidaan aloittaa ja jotta vältettäisiin sellaisia toimia, julkilausumia ja käytäntöjä, joilla voi olla kielteinen vaikutus näihin neuvotteluihin; 3. Hyväksyy neuvoston puheenjohtajan antaman julkilausuman ja pyytää painokkaasti, että neuvosto tekee vastaavan aloitteen ja toimii yhteistyössä kaikkien Oslon sopimusten allekirjoittaneiden osapuolten kanssa taatakseen rauhanprosessin todellisen uudelleen käynnistämisen; 4. Kehottaa puhemiestään välittämään tämän päätöslauselman neuvostolle, komissiolle, Israelin hallitukselle, palestiinalaisviranomaisille, Yhdistyneiden kansakuntien pääsihteerille sekä Yhdysvaltojen ja Venäjän federaation hallituksille.
Virallinen lehti nro C 380 , 16/12/1996 s. 0055



A4-0372/96 Päätöslauselma, johon sisältyy Euroopan parlamentin lausunto Euroopan rahapoliittisen instituutin puheenjohtajan nimittämisestä 1. heinäkuuta 1997 alkaen Euroopan parlamentti, joka - ottaa huomioon neuvoston 8. marraskuuta 1996 päivätyn kirjeen (C4-0604/96), - ottaa huomioon Euroopan rahapoliittisen instituutin neuvoston 13. toukokuuta 1996 antaman suosituksen, - ottaa huomioon neuvoston 3. kesäkuuta 1996 antaman lausunnon, - ottaa huomioon EY:n perustamissopimuksen 109 f artiklan, - ottaa huomioon työjärjestyksensä 36 artiklan, - ottaa huomioon talous- ja raha-asioita sekä teollisuuspolitiikkaa käsittelevän valiokunnan suosituksen (A4-0372/96), A. katsoo, että talous- ja raha-asioita sekä teollisuuspolitiikkaa käsittelevä valiokunta kuuli 30. lokakuuta 1996 pitämässään kokouksessa tri W.F. Duisenbergia, Euroopan rahapoliittisen instituutin neuvoston ehdokasta Euroopan rahapoliittisen instituutin puheenjohtajaksi, ja käsitteli samassa kokouksessa ehdokkaan pätevyyttä EY:n perustamissopimuksen 109 f artiklassa määrättyjen vaatimusten valossa, 1. Antaa puoltavan lausunnon tri W.F. Duisenbergin valitsemisesta Euroopan rahapoliittisen instituutin puheenjohtajan virkaan; 2. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.
Virallinen lehti nro C 347 , 18/11/1996 s. 0161 - 0162



B4-1140, 1152, 1155, 1159 ja 1200/96 Päätöslauselma Sudanin ihmisoikeustilanteesta Euroopan parlamentti, joka - ottaa huomioon aikaisemmat Sudanin tilannetta koskevat päätöslauselmansa, - ottaa huomioon AKT-EU -edustajakokouksen 26. syyskuuta 1996 Luxemburgissa antaman päätöslauselman Sudanin tilanteesta, A. on huolestunut siitä, että sisällissodan jatkuminen pääasiassa maan eteläosassa aiheuttaa jatkuvia inhimillisiä kärsimyksiä, nälkää, kasvavia pakolaisvirtoja sekä sosiaalisten ja taloudellisten rakenteiden täydellisen romahtamisen, B. pitää myönteisinä YK:n turvallisuusneuvoston yksimielisesti hyväksymiä päätöslauselmia 1054 ja 1070 (elokuu 1996) ja niitä edeltävää päätöslauselmaa 1044 (tammikuu 1996), joissa Sudanin hallitusta vaaditaan sulkemaan kansainvälisten terroristien koulutusleirit, lopettamaan naapurimaiden vakauden horjuttaminen ja karkottamaan maasta kaikki ulkomaiset terroristit, C. toteaa, että Genevessä toimiva YK:n ihmisoikeuskomissio on viimeisen neljän vuoden aikana useaan kertaan tuominnut Sudanin hallituksen valtion harjoittamista ihmisoikeusrikkomuksista sekä erityisesti ei-islamilaisen vähemmistön järjestelmällisestä myymisestä orjuuteen, D. on huolestunut myös siitä, että äskettäin perustettu Kansainvälinen islamilainen naisasialiitto, jonka on määrä perustaa päämajansa Khartoumiin, saattaa voimistaa pakkokäännytystä islaminuskoon ja myös Sudanin politiikkaa, joka tähtää naapurimaiden vakauden horjuttamiseen; 1. Tuomitsee Sudanin hallituksen ja kaikki sotaakäyvät sissiliikkeet sisällissodan jatkamisesta, tappamisesta, kidutuksista, orjuuttamisesta ja kaikista muista ihmisoikeuksien rikkomuksista, joita he aiheuttavat Sudanin kansalle; 2. Kehottaa kaikkia Sudanin konfliktin osapuolia lopettamaan kaikki julmuudet, lopettamaan taistelut, kunnioittamaan kaikkien sudanilaisten ihmisoikeuksia ja neuvottelemaan rauhansopimuksesta, joka lopettaa Sudanin kansan ahdingon; 3. Kehottaa kansainvälistä yhteisöä jatkamaan Sudanin hallituksen vastaisia pakotteita ja kehottaa EU:ta pidättymään kehitysyhteistyön uudelleen käynnistämiseltä siihen saakka, kunnes Sudanin hallitus lopettaa julmuudet Sudanin kansaan vastaan ja sallii humanitaarisen ja muun tarpeellisen avun toimittamisen ei-islamilaisille yhteisöille; 4. Vaatii Sudanin hallitusta luopumaan pyrkimyksestään muuttaa etnisesti ja uskonnollisesti moniarvoinen maa islamilaiseksi arabivaltioksi, koska tämä pyrkimys on Sudanin väestön suuren enemmistön toiveiden vastainen; 5. Toivoo, että kaikki osapuolet vihdoin ymmärtävät, että vain oikeudenmukainen rauhansopimus antaa hyvät tulevaisuuden näkymät kaikille väestöryhmille; 6. Kehottaa puhemiestään välittämään tämän päätöslauselman neuvostolle, komissiolle, AKT-maiden ja EU:n jäsenvaltioiden hallituksille, YK:n ja OAU:n pääsihteereille ja Sudanin hallitukselle.